המחאה יצאה משליטה: חסימות ומהומות בהיקף שלא זכור כמותו נרשמות הערב (יום ג') מצפון עד דרום בעשרות מוקדים ברחבי ישראל. יוצאי אתיופיה ותומכיהם יצאו לרחובות אחרי הלווייתו של סלומון טקה, שנורה למוות בידי שוטר בקריית חיים – ובמשך שעות ארוכות חסמו את הכבישים המרכזיים בארץ. בהמשך, הגיעו גם אלימות, פצועים ומעצרים.

בין יתר תוצאות האירועים הקשים – מפגין שנדרס ונפצע בינוני, נזק קשה במוקדים רבים לכלי רכב מהשלכת אבנים, ניפוץ שמשות של עוברי אורח שביקשו רק להגיע הביתה אחרי שעות בכבישים. המשטרה לא התערבה ואפשרה מחאה ממושכת, אבל זו הולידה אחרי רדת הערב אנרכיה של ממש.

16 בני אדם נפצעו, בהם תשעה מפגינים - אחד מהם נדרס ונפצע בינוני בידי נהג שברח. שבעה שוטרים נפצעו, אחד מהם בינוני. בצומת קסטינה הכו נהג. בצומת קריית אתא התפתחו ההפגנות לעימות אלים שבמהלכו נעצרו 19 מפגינים. מפגינים הציתו שם מכונית נטושה. הערב השתמשה המשטרה ברימוני הלם וגז מדמיע בניסיון לפזר מפגינים ליד תחנת זבולון במפרץ חיפה. מפגינים פגעו במכוניות בתל אביב וניפצו שמשות ניידת בנתניה.

נתיבי איילון וכביש החוף נחסמו. גם כביש 4 נחסם במחלף ראשון לציון ובמחלף אשדוד, כביש 6 נחסם באזור אליקים לכיוון דרום. גם צומת אשקלון וכביש 444 נחסמו. בחברת נתיבי ישראל העריכו כי יותר מ-50 אלף נהגים נתקעו הערב בפקקים. הערב איפשרה המשטרה לנהגים לבצע פניית פרסה בנתיבי איילון ולשוב על עקבותיהם נגד כיוון התנועה.

הפגנה יוצאי אתיופיה על נתיבי איילון (צילום: מושיק שמע)

חסימת כבישים בפתח תקווה (צילום: אבי מועלם)

מכונית נטושה הוצתה בקריית אתא (צילום: חסן שעלאן)

מכונית נטושה הוצתה בקריית אתא (צילום: דורון גולן)

מפגינים קופצים על רכב בעזריאלי (צילום: אנשי הדממה)

המחאה בקריית אתא (צילום: חסן שעלאן)

המחאה בעפולה (צילום: עידו ארז)



המחאה בירושלים (צילום: אוהד צויגנברג)



מפגינים חסמו את מסילת הרכבת באשקלון





הפגנת יוצאי אתיופיה בעפולה (צילום: אפי שריר)

המחאה בפתח תקווה (צילום: אבי מועלם)

אלו עדכוני אגף התנועה (נכון ל-22:08):

צפון

כביש 2 מחלף אולגה נחסם לתנועה בשני הכיוונים.

מרכז

כביש 4 מחלף ראשל"צ נחסם לתנועה בשני הכיוונים.

כביש 2 מחלף פולג נחסם לתנועה בשני הכיוונים.

כביש 40 צומת ביל"ו נחסם לתנועה בשני הכיוונים.

כביש 40 צומת מצליח נחסם לתנועה בשני הכיוונים.

כביש 431 מחלף באר יעקב נחסם לתנועה בשני הכיוונים.

כביש 40 צומת כנות נחסם לתנועה בשני הכיוונים.

כביש 4 מחלף יבנה נחסם לתנועה בשני הכיונים.

כביש 6 מחלף שורק לדרום נחסם לתנועה.

כביש 38 צומת הביג נחסם לתנועה בשני הכיוונים.

כביש 1 מנהרת הארזים למזרח נחסם לתנועה.

כביש 20 מחלף לה גרדיה למחלף וההלכה בשני הכיוונים.

דרום:

כביש 40 צומת קסטינה נחסם לתנועה בשני הכיוונים.

כביש 40 צומת פלוגות נחסם לתנועה בשני הכיוונים.

כביש 4 צומת אשקלון נחסם לתנועה בשני הכיוונים.

הפגנה בעפולה (צילום: אפי שריר)

הפגנת יוצאי אתיופיה בעפולה (צילום: אפי שריר)

החסימות בתל אביב (צילום: מאי בינסטוק אורון)

העימותים בצומת קריית אתא (צילום: חסן שעלאן)

מחלף השלום נחסם בתל אביב בגלל הפגנה בצומת עזריאלי, שוטרים נערכו במרחק מהמפגינים כדי להימנע מחיכוך. בהמשך ירדו מפגינים לנתיבי איילון שנחסמו.

עשרות הפגינו ברחוב חיים עוזר בפתח תקווה. המפגינים קראו קריאות "דם אתיופי לא הפקר" וגם "היום זה סלומון, מחר זה הילד שלי ושלך". באותה השעה התקיימה הפגנה גם בכביש החוף בין מחלף פולג לנתניה. בנתניה הפגינו עשרות מבני הקהילה האתיופית מול תחנת המשטרה בנתניה ברחוב חנה וינר. המפגינים נשאו את דגל ישראל. גם באשדוד וגם בקריית מלאכי הפגינו כמה עשרות מפגינים. להפגנה שנערכת באשקלון הגיעו בני משפחתו של אברה מנגיסטו.





צומת עזריאלי (צילום: שאול גולן)

הפגנת יוצאי אתיופיה בעפולה (צילום: אחי תקשורת)

בצומת עזריאלי בתל אביב חסמו מפגינים אוטובוס של דן וגם הנהג הזדהה עמם. "זה עושה לי רע בלב, לא רק הילד הזה נרצח, 15 ילדים נרצחו ועל מה. אני הייתי בצבא, לימדו אותי נוהל מעצר חשוד, לא יורים סתם בראש או בלב", אמר הנהג דוד סנבטו ל-ynet: "אם יכולתי הייתי מצטרף להפגנה".

מנדה, בן 23 מנתניה, שחסם את האוטובוס יחד עם מפגינים נוספים אמר: "לא חוויתי גזענות או אלימות אבל אני מזדהה ובאתי עם חבריי לעצור את האוטובוס, אני לא מתכוון לזוז. המסר שלי למח"ש - תעשו את העבודה שלכם שלא יקרו כאלה דברים יותר". שוטרים נערכו במרחק מהמפגינים כדי להימנע מחיכוך.





דוד סנבטו

מפגין נוסף בתל אביב, קוני אנגדה, אמר כי "עם ישראל מתכנן בקיץ חופשות והקהילה האתיופית מתכננת הלוויה. הגעתי היום לקרית המוות, ראיתי את האבא בוכה וכולם ולא נשארו לנו דמעות. אתם הורגים אותנו ויורים בנו. השוטרים הם מוציאים בפועל אבל הגזענות בכל מקום - בכניסה לקניון בתור לקופת חולים ולסופר? למה צריכים לקבור ילד בן 19? למה? הדם שלנו טוב ללבנון ולעזה, לכוון נשק לאויבים, אבל שחוזרים הביתה מכונים נשק אלינו.

"אותם שוטרים שהיו איתנו בצבא. מכוונים נשק אלי, לא ראיתי את הילדים שלי יומיים, רק אני והכאב שלי. היינו בדרך מבאר שבע. יצאתי מהלוויה והילדה שלי בת 11 אמרה 'תיזהר אבא שלא ירביצו לך'. אני משכיל ויכול להיות בכל מקום אבל בחרתי להיות כאן כי חצי מהמשפחה שלי מתה בסודן. היום כולם מבינים שאם נצטרך להקריב קורבנות נקריב קורבנות, לא עוד פורומים, ועדות של גישה רב-תרבותית. לא מה שקרה שלשום זה רצח, איך ירו בילד במנוסה ואומרים שזה הגנה עצמית?".

מפגינים באזור קריית הממשלה בצומת עזריאלי בתל אביב קראו: "שוטר אלים צריך להיות בפנים", "מדינת משטרה", "לא שחור ולא לבן כי כולנו בני אדם", "כולנו יוסף סלמסה, כולנו יהודה ביאדגה". איילה, מפגינה בת 19: "היום אני מתביישת להיות חיילת בצבא ההגנה לישראל. אני מגנה על השוטרים שהורגים את האחים שלי. למה? כמה עוד נוכל לסבול את זה?". עדן אנאוש, בן 23: "רק בגלל שאנחנו עדה לא אלימה יש פה מכוניות והן לא שרופות עכשיו. לא בטוח שזו הדרך למחות. אנחנו צועקים ולא יוצא מזה כלום. אולי הגיע הזמן לשרוף משהו".

הפגנה יוצאי אתיופיה באשקלון

הפגנה יוצאי אתיופיה באשקלון (צילום: גדי קבלו)

אסתר סנבטה (45) מאשקלון שהפגינה בעיר אמרה כי "נקרע לי הלב. אני פה כי אח שלי נרצח אתמול מידיו של אחיו. יהודי הרג יהודי. אתם לא לומדים לקח. מבדילים בין שחור ללבן. עם ישראל תתביישו!". לדבריה, "יהודי אמיתי לא יהרוג את אח שלו. שוטר אלים צריך להיכנס בפנים. ארץ ישראל זו ארץ קדושה. באנו דרך סודן. אנשים נהרגו כדי להגיע לירושלים. מי שרצח יהודי הוא לא יהודי".

מטוקו מלייל (40), גם הוא מאשקלון הוסיף: "אני פה כי הורגים את האחים שלנו. לא יכול להיות שמדינת ישראל עוצמת עיניים כששוטרים הורגים אזרחים. זה לא עבריין שרוצח אותם אלא מי שאמור היה להגן עליהם. אני חושב שהמדינה והשרים וחברי הכנסת עוצמים עיניים. אני חושש ממה שאמור לבוא. בסופו של דבר הנערים האלה ייקחו את החוק לידיים. רק אז המדינה תתעורר. יש לי ארבעה ילדים ואני צריך להגן עליהם. אבל כשהחוק לא מגן עלינו מה אני אמור לומר לילדים?"





הפגנת האתיופים בקריית אתא (צילום: חסן שעלאן)

רבקה, סטודנטית מחיפה שהפגינה באזור מת"ם בכניסה הדרומית לעיר אמרה כי "החברה הישראלית צריכה להבין שיש פה גזענות ממוסדת, ברחוב, בחינוך, בעבודה והכול. היום זה סלומון טקה ומחר זה ילד אחר. אני יושבת על ספסל ברחוב ושוטרים יציקו לי כי לא רחוק משם היה שוד. אני החשודה המיידית בגלל צבע העור שלי. המפכ"ל בעצמו אמר כי אדם עם עור כהה הוא באופן מיידי חשוד. אם החברה הישראלית לא תתעורר ותעמוד איתנו כאן בצומת, זה ייגמר רע מאוד".

ביום ראשון מתוכננת הפגנת אוהלים בנמל התעופה בן גוריון בחל מהשעה 10 בבוקר. במשטרה ינסו להכיל את ההפגנות אך לא לאפשר חסימות ממושכות, ומעריכים כי הפרות סדר במהלך הערב ובמשך כל ימי השבעה.